ซีแอลพี ประกาศบุกธุรกิจพลังงานทดแทนในไทย ผุดโรงไฟฟ้าแสงอาทิตย์ใหญ่ที่สุดในโลกที่ลพบุรี
โพสต์ทูเดย์ &#8211; ซีแอลพี ประกาศบุกธุรกิจพลังงานทดแทนในไทยผุดโรงไฟฟ้าแสงอาทิตย์ใหญ่ที่สุดในโลกที่จ.ลพบุรีขนาด 73 เมกะวัตต์มูลค่าลงทุน 9,000 ล้านบาท
17 ธ.ค. 2552

โพสต์ทูเดย์ – ซีแอลพี ประกาศบุกธุรกิจพลังงานทดแทนในไทยผุดโรงไฟฟ้าแสงอาทิตย์ใหญ่ที่สุดในโลกที่จ.ลพบุรีขนาด 73 เมกะวัตต์มูลค่าลงทุน 9,000 ล้านบาท
   นายวรมน  ขำขนิษฐ์   กรรมการผู้จัดการ บริษัท ซีแอลพี เพาวเวอร์ (ประเทศไทย) เป็นบริษัทในเครือซีแอลพี กรุ๊ป ผู้ดำเนินธุรกิจด้านพลังงานไฟฟ้าในภูมิภาคเอเชีย-แปซิฟิก กล่าวว่า บริษัทมีนโยบายชัดเจนในการลงทุนธุรกิจพลังงานทดแทนในประเทศไทยเพื่อสอดคล้องกับเป้าหมายของบริษัทแม่ที่ต้องการสร้างโรงไฟฟ้าที่ไม่ปล่อยาก๊าซคาร์บอนไดออกไซด์  โดยโครงการแรกที่จะมีการลงทุนคือการสร้างโรงไฟฟ้าพลังงานแสงอาทิตย์ใหญ่ที่สุดในโลก ขนาด 73 เมกะวัตต์ ที่จ.ลพบุรีใช้เงินลงทุน 9,000  ล้านบาท คาดว่าจะแล้วเสร็จในปี 2554    ทั้งนี้ โรงไฟฟ้าแสงอาทิตย์ดังดล่าวจะมีขนาดใหญ่ที่สุดในโลก รองลงมาจากประเทศสเปนที่มีกำลังการผลิตอยู่ที่ 60 เมกะวัตต์  ขณะนี้อยู่ระหว่างการเจรจาตกลงราคาซื้อขายไฟฟ้ากับการไฟฟ้าฝ่ายผลิตแห่งประเทศ(กฟผ.) และการจัดซื้อเทคโนโลยีอุปกรณ์  ซึ่งยอมรับว่ามีต้นทุนในการก่อสร้างค่อนข้างสูงเมื่อเทียบกับโรงไฟฟ้าชนิดอื่น  โดยโรงไฟฟ้าแสงอาทิตย์จะบริหารภายใต้บริษัทที่ตั้งขึ้นใหม่ คือ บริษัท พัฒนาพลังงานธรรมชาติ มีพันธมิตรร่วมทุนอีก 2 รายคือ บริษัท ผลิตไฟฟ้า หรือ เอ็คโก้ และบริษัท มิตซูบิชินอกจากนี้ยังมีแผนลงทุนโครงการโรงไฟฟ้าพลังงานลม อีก 1-2 แห่ง ขณะนี้อยู่ระหว่างการสำรวจพื้นที่ศึกษาความเป็นไปได้ โดยสนใจพื้นที่ตั้งในแถบภาคตะวันออกเฉียงเหนือ  ซึ่งจะต้องมีการทดสอบเส้นทางของลมให้ชัดเจนก่อน 
   “รายละเอียดโครงการโรงไฟฟ้าแสงอาทิตย์จะพยายามสรุปให้ได้ในเดือนม.ค.2553 เพื่อให้ทันกับแผนการก่อสร้างที่จะเสร็จในปี 2554   ซึ่งโครงการดังกล่าวได้จัดทำรายงานผลกระทบสิ่งแวดล้อม (อีไอเอ) และผ่านความเห็นชอบแล้ว  ยังเหลือขั้นตอนการตกลงราคาซื้อขายไฟฟ้าและการเลือกเทคโนโลยี  ยอมรับว่ามีต้นทุนที่สูง แต่ถ้าทำได้ก็เป็นเรื่องที่ดีเพราะเป็นโรงไฟฟ้าที่ไม่สร้างปัญหาสิ่งแวดล้อม”นายวรมนกล่าว
   อย่างไรก็ตามซีแอลพีมีกรุ๊ป ดำเนินธุรกิจพลังงานไฟฟ้าในภูมิภาคเอเชีย-แปซิฟิค มีสำนักงานใหญ่อยู่ที่ฮ่องกง  มีการลงทุนในประเทศจีน   ออสเตรเลีย อินเดีย ไทย และไต้หวัน  มีกำลังการผลิตรวม 2 หมื่นเมกะวัตต์ มีสัดส่วนผลิตเป็นพลังงานทดแทนในสัดส่วน 10%  หรือ  2,000  เมกะวัตต์  ตามโนโยบายการลดการปล่อยสารเรือนกระจกจากโรงไฟฟ้าของกลุ่มบริษัทในเครือให้ได้ 75% ภายในปี พ.ศ.2593    โดยไทยถือเป็นประเทศทีมีนโยบายส่งเสริมพลังงานทดแทนอย่างชัดเจน ทำให้ซีแอลพีสนใจที่จะเข้ามาลงทุนมากขึ้น